b'\n_START_ARTICLE_\nEstasyon ng Vito Cruz ng LRT\n_START_SECTION_\nMga kalapit na pook-palatandaan\n_START_PARAGRAPH_\nAng estasyon ay malapit sa mga kilalang pook tulad ng hugnayan ng Bangko Sentral ng Pilipinas, mga pook-pamilihan ng Harrison Plaza at University Mall, at Rizal Memorial Sports Complex, kung saan ginanap ang ilan sa mga laro ng mga nakaraang Southeast Asian Games. Malapit din sa estasyong ito ang hugnayan ng Sentrong Pangkultura ng Pilipinas (CCP), kung saan matatagpuan ang Pangunahing Gusali ng CCP, Sentrong Pangkumbensiyong Pandaigdig ng Pilipinas (PICC), Tanghalan ng Katutubong Sining, Sentrong Pampelikula ng Maynila at Harbour Square. Malapit din sa estasyon ang ilang institusyong pangedukasyon, tulad ng pangunahing kampus ng Pamantasang Arellano, Pamantasang De La Salle, De La Salle\xe2\x80\x93College of Saint Benilde, at Dalubhasaan ng Santa Escolastica.\n_START_SECTION_\nMga kawing pangpanlalakbay\n_START_PARAGRAPH_\nHumihinto ang mga bus na dumadaan sa rutang Taft Avenue, mga taksi, dyipni, at traysikel sa estasyon at paligid nito. Ilan sa mga paroroonan, tulad ng Dalubhasaan ng Santa Escolastica, ay nasa walking distance mula sa estasyon. Mayroon din isang estasyon ng Pambansang Daambakal ng Pilipinas na may katulad na pangalan, subalit malayo ito at nangangailangan ng pagkokomyute mula sa estasyon.'